Ijro hujjatlari boʻyicha xatlangan mol-mulkni shartnoma-vositachilik shartlari asosida realizatsiya qilish tizimini tartibga solish chora-tadbirlari toʻgʻrisida
(resolution, 2025-12-25)

Oʻzbekiston Respublikasi Prezidentining “Sud hujjatlari va boshqa organlar hujjatlarini ijro etish tizimini isloh etish va sohani raqamlashtirish boʻyicha qoʻshimcha chora-tadbirlar toʻgʻrisida” 2024-yil 3-yanvardagi PF-1-son Farmoni ijrosini taʼminlash, shuningdek, ijro hujjatlari boʻyicha xatlangan mol-mulkni shartnoma-vositachilik shartlari asosida realizatsiya qilish tizimini samarali tartibga solish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Sud hujjatlari va boshqa organlar hujjatlarini ijro etish tizimini isloh etish va sohani raqamlashtirish boʻyicha qoʻshimcha chora-tadbirlar toʻgʻrisida” 2024-yil 3-yanvardagi PF-1-son Farmoni 3-bandiga muvofiq 2024-yil 1-apreldan boshlab: sud hujjatlari va boshqa organlar hujjatlari majburiy ijrosi doirasida mol-mulkni shartnoma-vositachilik asoslarida sotish faqatgina mol-mulkni qabul qilishdan uni sotishgacha boʻlgan jarayonlarni masofaviy monitoring qilish elektron tizimini joriy qilgan savdo tashkilotlari tomonidan amalga oshirilishi; sud hujjatlari va boshqa organlar hujjatlari majburiy ijrosi doirasida mol-mulkni shartnoma-vositachilik asoslarida sotish boʻyicha savdo doʻkonlarini tanlab olishda mol-mulkni Internet-doʻkonlar orqali sotishni amalga oshiruvchi savdo tashkilotlariga ustunlik berilishi belgilanganligi maʼlumot uchun qabul qilinsin. 2. Belgilansinki, 2024-yil 1-apreldan boshlab ijro hujjatlari boʻyicha xatlangan mol-mulk Ijro hujjatlari boʻyicha xatlangan mol-mulk sotilishini taʼminlaydigan savdo tashkilotlari reyestriga (keyingi oʻrinlarda — Reyestr) kiritilgan savdo tashkilotlari tomonidan realizatsiya qilinadi. 3. Ijro hujjatlari boʻyicha xatlangan mol-mulkni shartnoma-vositachilik shartlari asosida realizatsiya qilish tartibi toʻgʻrisidagi nizom ilovaga muvofiq tasdiqlansin. 4. Oʻzbekiston Respublikasi Bosh prokuraturasi huzuridagi Majburiy ijro byurosi: a) 2024-yil 1-martga qadar: ijro hujjatlari boʻyicha xatlangan va sotuvga chiqarilgan mol-mulkning harakatlanishini monitoring qilishning elektron tizimini ishlab chiqsin hamda savdo tashkilotlari bilan integratsiya qilish imkoniyatlarini yaratsin, shuningdek, ijro hujjatlariga asosan mol-mulkni sotish boʻyicha talablarni savdo tashkilotlari eʼtiboriga yetkazsin; Reyestrni shakllantirish va ishga tushirish choralarini koʻrsin; b) 2024-yil 1-aprelga qadar Reyestr quyidagi davlat organlarining axborot tizimlariga integratsiya qilinishini taʼminlasin: Adliya vazirligi — Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimi; Raqamli texnologiyalar vazirligi — Elektron tijorat ishtirokchilarining milliy reyestri; Soliq qoʻmitasi — savdo tashkilotlarining soliq qarzi mavjud emasligini tekshirish, shuningdek, savdo tashkilotlarini savdo qoidalariga rioya etganligini tekshirishga qaratilgan zarur maʼlumotlar bazasi; Kadastr agentligi — Kadastr va roʻyxatdan oʻtkazish integratsiyalashgan axborot tizimi; Ichki ishlar vazirligi Jamoat xavfsizligi departamenti Yoʻl harakati xavfsizligi xizmati — savdo tashkilotlarining tizimda mavjud avtotransport vositalari toʻgʻrisidagi maʼlumotlar bazasi. 5. Belgilab qoʻyilsinki: Reyestr elektron shaklda real vaqt rejimida yuritiladi; Reyestrga mol-mulkni qabul qilishdan sotishgacha boʻlgan jarayonlarni masofaviy monitoring qilish elektron tizimini joriy etgan yuridik shaxslar ixtiyoriy va bepul asosda kiritiladi; Elektron tijorat ishtirokchilarining milliy reyestriga kiritilgan yuridik shaxslar Reyestrga qoʻshimcha shartlarsiz toʻgʻridan-toʻgʻri kiritiladi. 6. Vazirlar Mahkamasining 2016-yil 2-iyundagi 185-son qarori bilan tasdiqlangan Elektron tijoratni amalga oshirish qoidalari rus tili matniga 2-ilovaning 5-pozitsiyasi oʻz kuchini yoʻqotgan deb hisoblansin. 7. Oʻzbekiston Respublikasi Bosh prokuraturasi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom ijro hujjatlari boʻyicha xatlangan mol-mulkni shartnoma-vositachilik asosida realizatsiya qilish, shuningdek, mol-mulkni qabul qilishdan sotishgacha boʻlgan jarayonlarni masofaviy monitoring qilish tartibini belgilaydi. 2. Mazkur Nizom ijro hujjatlari asosida xatlanib, elektron onlayn-auksion savdolari orqali yoki qonunchilikda belgilangan boshqa usulda sotilishi belgilangan mol-mulkka nisbatan tatbiq etilmaydi. 3. Ushbu Nizomda quyidagi asosiy tushunchalar qoʻllaniladi: axborot vositachisi — elektron tijoratda elektron hujjatlar va elektron xabarlar aylanishi bilan bogʻliq xizmatlar koʻrsatuvchi yuridik shaxs; Byuro organlari — Oʻzbekiston Respublikasi Bosh prokuraturasi huzuridagi Majburiy ijro byurosi markaziy apparati, Qoraqalpogʻiston Respublikasi, viloyatlar va Toshkent shahar boshqarmalari, tuman (shahar) boʻlimlari; internet-doʻkon — Internet jahon axborot tarmogʻida tashkil etilgan, mol-mulkni (ish, xizmat) sotish uchun axborot tizimi orqali sotuvchi va xaridorning oʻzaro aloqalarini taʼminlovchi elektron savdo maydoni; mol-mulklar harakati monitoringining elektron tizimi — mol-mulkni savdo tashkiloti tomonidan qabul qilishdan uni sotishgacha boʻlgan jarayonlarni masofaviy monitoring qilish elektron tizimi; savdo tashkiloti — shartnoma-vositachilik asosida mol-mulkni realizatsiya qilish bilan shugʻullanuvchi yuridik shaxs; elektron tijorat — axborot tizimlaridan foydalangan holda tuzilgan shartnomaga muvofiq amalga oshiriladigan tovarlar (ishlar, xizmatlar) oldi-sotdisi; Elektron tijorat ishtirokchilarining milliy reyestri — elektron savdo maydonchalari orqali xizmat koʻrsatish, tovarlarni yetkazib berish, elektron hujjat va xabarlarni elektron tijoratda saqlash bilan shugʻullanuvchi yuridik shaxslar reyestri. 4. Ijro hujjatlariga asosan xatlangan mol-mulkni realizatsiya qiladigan savdo tashkilotlari toʻgʻrisidagi maʼlumotlar Oʻzbekiston Respublikasi Bosh prokuraturasi huzuridagi Majburiy ijro byurosi (keyingi oʻrinlarda — Byuro) tomonidan yuritiladigan Ijro hujjatlari boʻyicha xatlangan mol-mulk sotilishini taʼminlaydigan savdo tashkilotlari reyestrida (keyingi oʻrinlarda — Reyestr) aks ettiriladi. 5. Reyestr elektron shaklda real vaqt rejimida yuritiladi. 6. Reyestrga ixtiyoriy va bepul asosda mol-mulklar harakati monitoringining elektron tizimini joriy etish majburiyatini olgan yuridik shaxslar kiritiladi. 7. Davlat ijrochisi quyidagi mol-mulklarni shartnoma-vositachilik asosida realizatsiya qilish uchun boshqa tashkilotlarga berishi mumkin: qimmatli qogʻozlar; qimmatbaho metallar va qimmatbaho (yarim qimmatbaho) toshlardan yasalgan zargarlik buyumlari, shuningdek, qoʻshimcha restavratsiya qilish talab qilinadigan qimmatbaho metallar va toshlar; dori vositalari va tibbiy buyumlar; neft mahsulotlari (avtobenzin, aviabenzin, ekstrabenzin, dizel yoqilgʻisi, aviakerosin, mazut, pechka qoramoyi, neft bitumi, shuningdek texnik moylar va moylash materiallari), bundan zavodda idishlarga qadoqlanganlari mustasno; mahsuldor mollar va ish mollari, asalari oilasi, yem-xashak, mineral oʻgitlar va pestitsidlar; nasldor hayvonlar (qoramollar, qoʻylar, echkilar, otlar, tuyalar, choʻchqalar, shuningdek, parrandalar, baliqlar, asalarilar, ipak qurti, quyonlar, yovvoyi hayvonlar) va ularning naslli mahsulotlari (materiallari); jun, boʻrdoqi mollar, parrandalar, quyonlar, don, kanop va zigʻir tolasi hamda boshqa qishloq xoʻjaligi mahsulotlari; teri, momiq-moʻyna va qorakoʻl xomashyosi; foydalanib boʻlmaydigan, ishdan chiqqan qora va rangli metallar, shuningdek, ushbu metallarning parchalari va chiqindilari; fuqaroviy qurollar; pochta markalari, shu jumladan, kolleksiya qilinadigan markalar; foydalanilishi yoki sotilishi mumkin boʻlmagan buyumlar, makulatura va ikkilamchi xomashyoning boshqa turlari; sotish uchun alohida ruxsatnoma yoxud litsenziya talab qilinadigan boshqa mahsulotlar; koʻp yillik dov-daraxtlar (bogʻ, poliz oʻsimliklari). Qonunchilikda belgilangan hollarda mazkur bandda koʻrsatilmagan boshqa mol-mulklar ham shartnoma-vositachilik asosida realizatsiya qilish uchun boshqa tashkilotlarga berilishi mumkin. 8. Ijro hujjatlari boʻyicha xatlangan mol-mulk shartnoma-vositachilik shartlari asosida ushbu Nizomga 1-ilovaga muvofiq sxemaga asosan realizatsiya qilinadi. 9. Ijro hujjatlari boʻyicha xatlangan mol-mulk shartnoma-vositachilik shartlari asosida Reyestrga kiritilgan savdo tashkilotlari tomonidan realizatsiya qilinadi. 10. Quyidagi savdo tashkilotlari ijro hujjatlari boʻyicha xatlangan mol-mulkni shartnoma-vositachilik shartlari asosida realizatsiya qilishda talabgor sifatida ishtirok etishi mumkin emas: qayta tashkil etish, tugatish yoki bankrotlik arafasida boʻlgan; faoliyat yuritmayotgan boʻlsa yoki faoliyat yuritayotganiga olti oy boʻlmagan; soliqdan qarzdorligi mavjud boʻlgan; zimmasiga mol-mulklar harakati monitoringi elektron tizimini joriy qilish majburiyatini olmagan; oxirgi ikki yil ichida ijro hujjatlari asosida xatlangan mol-mulkni sotish yuzasidan tuzilgan shartnoma boʻyicha majburiyatlarni bajarmagan yoki lozim darajada bajarmaganligi sababli shartnoma bekor qilingan; Byuro organlari ish yurituvidagi ijro hujjatlari boʻyicha qarzdorligini qoplamagan yoki majburiyatini bajarmagan; rahbari yoki muassislari (jismoniy shaxs) muqaddam iqtisodiyot sohasidagi jinoyatlardan birini sodir qilganligi uchun jinoiy javobgarlikka tortilgan yoki ularga nisbatan ayblilik toʻgʻrisidagi masala hal qilinmay jinoyat ishi tugatilgan boʻlsa. 11. Ijro hujjatlari boʻyicha xatlangan mol-mulkni shartnoma-vositachilik shartlari asosida sotish istagida boʻlgan savdo tashkiloti (keyingi oʻrinlarda — talabgor) ariza bilan Davlat xizmatlari markaziga oʻzi kelib yoki Yagona interaktiv davlat xizmatlari portalidagi shaxsiy kabineti yoki soliq toʻlovchining shaxsiy kabineti orqali Byuroga murojaat qiladi. Arizada: yuridik shaxsning soliq toʻlovchi identifikatsiya raqami; yuridik shaxsning savdo obyektiga nisbatan egalik huquqi belgilangan tartibda davlat roʻyxatidan oʻtkazilganligi toʻgʻrisidagi guvohnoma raqami; mol-mulklar harakatini monitoring qilishning elektron tizimini joriy qilish va Byuro axborot tizimiga ulanish boʻyicha tegishli talablarni bajarish uchun kafolat majburiyatlari; yuklarni tashish va yuklash uchun foydalaniladigan xizmat koʻrsatuvchi, texnik soz transport vositalari yoki boshqa maxsus texnika vositalarining texnik pasportlari raqami; yuridik shaxsning fuqarolik javobgarligi sugʻurta qilinganligi toʻgʻrisida sugʻurta polisi raqami hamda sugʻurta tashkilotining soliq toʻlovchi identifikatsiya raqami koʻrsatilishi lozim. Talabgordan mazkur bandda koʻrsatilmagan hujjatlar va maʼlumotlarni talab qilish taqiqlanadi. 12. Talabgor mazkur Nizomning 10-bandida nazarda tutilgan talablarga javob bermaganda yoki uning arizasi ushbu Nizom 11-bandiga muvofiq boʻlmaganda, ariza rad etiladi hamda bu haqda Davlat xizmatlari markaziga (oʻzi kelib murojaat etganda) yoki talabgorning shaxsiy kabinetiga xabarnoma yuboriladi. Ariza rad etilgan taqdirda, talabgor kamchiliklarni bartaraf etgan holda qayta murojaat qilish huquqiga ega. Arizani koʻrib chiqish natijalari Byuro tomonidan uzogʻi bilan keyingi ish kunidan kechiktirmasdan, Reyestrda joylashtiriladi. Agar talabgor Elektron tijorat ishtirokchilarining milliy reyestriga kiritilgan boʻlsa, bunda arizada uning Milliy reyestrda roʻyxatga olingan sanasi, raqami va soliq toʻlovchi identifikatsiya raqami koʻrsatiladi. 13. Byuroning hududiy boshqarmalari va savdo tashkiloti besh ish kuni ichida muddatini uzaytirish huquqi bilan bir yil muddatga mol-mulkni shartnoma-vositachilik asosida sotish uchun xizmat koʻrsatish toʻgʻrisida shartnoma (keyingi oʻrinlarda — shartnoma) tuzadi. Byuroning markaziy apparati oʻz ish yurituvidagi ijro hujjatlari boʻyicha Reyestrdagi har qanday savdo tashkiloti bilan shartnoma tuzishga haqli. 14. Davlat ijrochisi shartnoma imzolangan kundan boshlab besh ish kunida ushbu Nizomga 2-ilovada keltirilgan xatlangan mol-mulkni sotishga topshirish haqidagi dalolatnoma (keyingi oʻrinlarda — mol-mulkni topshirish haqidagi dalolatnoma) asosida mol-mulkni sotish uchun tegishli savdo tashkilotiga topshiradi. Bunda mol-mulkni topshirish haqidagi dalolatnomaga quyidagilar ilova qilinadi: mol-mulk xatlanganligi toʻgʻrisida dalolatnoma yoki band solinganligi toʻgʻrisidagi qaror nusxasi; mol-mulkni baholash haqidagi hisobot yoki davlat ijrochisining qarori yoxud mol-mulkning baholangan qiymati koʻrsatilgan sud qarori nusxasi; majburiy sertifikatlanishi lozim boʻlgan mol-mulklar boʻyicha muvofiqlik sertifikati. 15. Ijro hujjatlari boʻyicha olib qoʻyilgan mol-mulkni hisobga olish va saqlash qonunchilik hujjatlariga muvofiq amalga oshiriladi. Ijro hujjatlari boʻyicha olib qoʻyilgan mol-mulkni qabul qilgan savdo tashkiloti mol-mulklar harakati monitoringining elektron tizimi yordamida maxsus identifikatsiya raqamini (QR-code yoki bar-Code) (keyingi oʻrinlarda — maxsus identifikatsiya raqami) chiqarib, har bir mol-mulkka alohida biriktiradi. Savdo tashkiloti tomonidan mol-mulklar harakati monitoringining elektron tizimida mol-mulk tavsifi hamda unga oid barcha maʼlumotlar (xatlagan organ nomi, sanasi, bahosi va boshqalar) kiritiladi. Mol-mulkning belgilangan tartibda savdo tashkiloti tomonidan qabul qilinganligi, shuningdek, u bilan bogʻliq boʻlgan harakat (arzonlashtirish, sotish, egasiga qaytarib berish va boshqalar) mol-mulklar harakati monitoringining elektron tizimida aks ettiriladi. 16. Ijro hujjatlari ijrosini oʻz vaqtida taʼminlash maqsadida mol-mulk sotish uchun bir vaqtning oʻzida uning soni, hajmi va tez sotilish imkoniyatlaridan kelib chiqib, Reyestrdagi bir nechta savdo tashkilotlariga topshirilishi mumkin. 17. Ijro hujjatlari boʻyicha sotish uchun topshiriladigan barcha mol-mulklar nomi, narxi, shuningdek, savdoga oid qonunchilik hujjatlarida nazarda tutilgan boshqa maʼlumotlarni ifodalovchi tovar yorliqlari bilan taʼminlanadi. Shuningdek, tovar yorliqlariga qoʻshimcha ravishda maxsus identifikatsiya raqami yopishtirilib, u ijro hujjati raqami va sanasi, mol-mulk nomlanishi, narxi, roʻyxatga olish yoki qabul qilish-topshirish dalolatnomasida nazarda tutilgan boshqa maʼlumotlarni oʻz ichiga oladi. Sotiladigan mol-mulk yorliqlarini tayyorlash, shuningdek, sotuvdan oldin tayyorgarlik talab qiladigan (mayda taʼmirlash, tozalash, dazmollash, oʻrash, qadoqlash va boshqalar) mol-mulkni sotuvga tayyorlash uni qabul qilgan savdo tashkiloti hisobidan amalga oshiriladi. 18. Mol-mulk uni baholash haqidagi hisobot yoki davlat ijrochisining qarori yoxud sud qarorida koʻrsatilgan narxda sotuvga qoʻyiladi. Ushbu Nizomning 21-bandi ikkinchi xatboshisida koʻrsatilgan hollardan tashqari, mol-mulk qimmatlashtirilgan yoki arzonlashtirilgan narxda sotilishiga yoʻl qoʻyilmaydi. Savdo tashkiloti tomonidan xaridorga mol-mulkni uning umumiy qiymati toʻliq qoplanmagunga qadar, shuningdek, toʻlovni kechiktirish yoki boʻlib-boʻlib toʻlash shartlari asosida topshirish man etiladi. 19. Savdo tashkilotlari mol-mulkni Vazirlar Mahkamasining 2003-yil 13-fevraldagi 75-son qarori bilan tasdiqlangan Oʻzbekiston Respublikasida chakana savdo qoidalariga muvofiq realizatsiya qiladi. Internet-doʻkon orqali mol-mulkni realizatsiya qilish Vazirlar Mahkamasining 2016-yil 2-iyundagi 185-son qarori bilan tasdiqlangan Elektron tijoratni amalga oshirish qoidalariga muvofiq amalga oshiriladi. Tovarlarni (xizmatlarni) realizatsiya qilishda yuridik shaxslar va yakka tartibdagi tadbirkorlar ushbu tovarlarni (xizmatlarni) sotib oluvchilarga hisobvaraq-fakturani yoki chek taqdim etishi shart. Hisobvaraq-faktura, qoida tariqasida, elektron hisobvaraq-fakturalarning axborot tizimida elektron shaklda rasmiylashtiriladi. 20. Sotish uchun topshirilgan mol-mulk, shuningdek, uni internet-doʻkon orqali sotuvi Byuroning axborotlar tizimiga ulangan mol-mulklar harakati monitoringining elektron tizimida namoyon boʻladi. 21. Agar savdo tashkilotidagi mol-mulk topshirilgan kundan boshlab oʻttiz kun davomida sotilmagan boʻlsa, savdo tashkiloti mol-mulkni arzonlashtirish yoki sotuvdan chiqarish va qaytarish masalasini hal qilish yuzasidan davlat ijrochisini xabardor qiladi. Mol-mulk qonunda belgilangan tartibda arzonlashtirilganda, davlat ijrochisi savdo tashkilotiga mol-mulkni arzonlashtirilgan narxda sotish uchun qayta topshiradi. 22. Mol-mulkni shartnoma-vositachilik asosida sotish boʻyicha koʻrsatilgan xizmatlar uchun savdo tashkiloti vositachilik haqi oladi. Vositachilik haqi miqdori savdo tashkiloti va Byuroning hududiy boshqarmalari oʻrtasida tuziladigan shartnomada belgilanadi. Vositachilik haqi ijro ishi yurituviga oid qonunchilik hujjatlariga muvofiq ijro harakatlarini amalga oshirish xarajatlariga kiritiladi. 23. Mazkur Nizomning 7-bandida nazarda tutilgan mol-mulklar ushbu bob qoidalariga muvofiq bir marta tuziladigan shartnoma asosida sotish uchun ixtisoslashtirilgan savdo tashkilotlariga topshiriladi. 24. Qimmatli qogʻozlar qimmatli qogʻozlarning tashkil etilgan birjadan tashqari bozorlari orqali sotiladi. 25. Qimmatbaho metallar va qimmatbaho toshlardan yasalgan zargarlik buyumlari ularni realizatsiya qilish huquqiga ega boʻlgan ixtisoslashtirilgan savdo korxonalari orqali Byuro hududiy boshqarmasi oʻrtasida tuziladigan shartnoma asosida sotiladi. 26. Qoʻshimcha restavratsiya qilish talab qilinadigan qimmatbaho metallar va qimmatbaho toshlar qimmatbaho metallar va qimmatbaho toshlardan zargarlik buyumlari tayyorlaydigan ixtisoslashtirilgan davlat korxonalari tomonidan sotiladi. 27. Dori vositalari va tibbiy buyumlar tegishli farmatsevtika faoliyati bilan shugʻullanish uchun litsenziyasi mavjud tashkilotlar tomonidan sotiladi. 28. Neft mahsulotlari (avtobenzin, aviabenzin, ekstrabenzin, dizel yoqilgʻisi, aviakerosin, mazut, pechka qoramoyi, neft bitumi, shuningdek, texnik moylar va moylash materiallari) ushbu mol-mulklarni realizatsiya qilish uchun litsenziyasi mavjud tashkilotlar tomonidan sotiladi, zavodda idishlarga qadoqlanganlari bundan mustasno. 29. Mahsuldor va ish mollari, boʻrdoqi mollar, parranda, quyonlar va boshqa hayvonlar bozorlar orqali sotiladi. 30. Asalari oilasi, yem-xashak, gʻalla, kanop va zigʻir tolasi hamda boshqa qishloq xoʻjaligi mahsulotlari, shuningdek, mineral oʻgʻitlar va pestitsidlar ixtisoslashtirilgan tashkilotlar orqali sotiladi. 31. Teri, momiq-moʻyna va qorakoʻl xomashyosi ularni qayta ishlashga ixtisoslashtirilgan tashkilotlarga toʻlov evaziga beriladi. 32. Davlat daromadiga oʻtkazilgan, tarkibida qora metallar mavjud boʻlgan asbob-uskunalar, foydalanib boʻlmaydigan fizik ishdan chiqqan va maʼnaviy eskirgan qora metallardan yasalgan buyumlar, shuningdek ushbu metallar parchalari va chiqindilari belgilangan tartibda “Oʻzmetkombinat” AJga toʻgʻridan-toʻgʻri shartnomalar asosida shartnomaviy narxlarda sotiladi. 33. Pochta markalari, shu jumladan, kolleksiya qilinadigan markalar haqi olinib, pochta aloqasi tashkilotlariga beriladi. 34. Foydalanilishi yoki sotilishi mumkin boʻlmagan buyumlar, shuningdek, makulatura va ikkilamchi xomashyoning boshqa turlari ikkilamchi xomashyoni yigʻish va qayta ishlash bilan shugʻullanuvchi tegishli tashkilotlar tomonidan sotiladi. 35. Realizatsiya qilish uchun alohida ruxsatnoma yoxud litsenziya talab qilinadigan boshqa mahsulotlar tegishli mulkni realizatsiya qilish uchun litsenziya yoki ruxsatnomasi mavjud tashkilotlarga topshiriladi. 36. Mol-mulk birja savdosida sotiladigan taqdirda, Byuro organi va broker (investitsiya vositachisi) oʻrtasida shartnoma tuziladi. 37. Sud qaroriga koʻra mol-mulkni realizatsiya qilish muayyan savdo tashkilotiga yuklangan boʻlsa, ushbu mol-mulk aynan shu savdo tashkilotiga sotish uchun topshiriladi. 38. Savdo tashkiloti tomonidan shartnoma shartlari bajarilishi, shuningdek, mol-mulkni realizatsiya qilish tartibiga rioya etilishi mol-mulkni shartnoma-vositachilik asosida sotish uchun xizmat koʻrsatish toʻgʻrisida shartnomani tuzgan Byuro organlari, ularning yuqori turuvchi boʻlinmalari tomonidan nazorat qilinadi. 39. Shartnoma shartlari va ushbu Nizom talablari savdo tashkiloti tomonidan buzilganda, savdo tashkiloti Byuro organi tomonidan oʻttiz kundan kechikmay ogohlantirilib, shartnoma quyidagi hollarda qonunchilik hujjatlarida belgilangan tartibda bir tomonlama bekor qilinishi mumkin: savdo tashkiloti tanlovda ishtirok etish uchun yolgʻon yoki ishonchsiz maʼlumotlar, soxta hujjatlar taqdim etsa; savdo tashkiloti mol-mulklar harakati monitoringining elektron tizimi Byuroning axborot tizimiga ulanishini taʼminlamasa, shuningdek, ushbu tizim va tegishli dasturiy taʼminot Byuro tomonidan belgilangan talablarga javob bermasa; savdo tashkiloti muntazam ravishda (ikki marta va undan ortiq) savdo sohasidagi qonunchilik hujjatlari, shuningdek, Vazirlar Mahkamasining 2003-yil 13-fevraldagi 75-son qarori bilan tasdiqlangan Oʻzbekiston Respublikasida chakana savdo qoidalari, 2016-yil 2-iyundagi 185-son qarori bilan tasdiqlangan Elektron tijoratni amalga oshirish qoidalarini buzsa; savdo tashkiloti unga sotish uchun topshirilgan mol-mulkni internet-doʻkon orqali savdoga chiqarmasa (ikki marta va undan ortiq) yoki oʻz vaqtida chiqarmasa; savdo tashkiloti mol-mulkni sotishdan tushgan mablagʻlarni Byuro organlari hisobvaraqlariga oʻz vaqtida muntazam (yil davomida ikki marta yoki undan ortiq) oʻtkazmasa; savdo tashkiloti sotish uchun topshirilgan mol-mulkni yoki sotuvdan tushgan mablagʻlarni oʻzlashtirsa, yoʻq qilsa yoki shikast yetkazsa, shuningdek, mulk muhofazasiga vijdonsiz munosabatda boʻlsa yoki mulkni saqlash boʻyicha shartnoma shartlarini buzsa; savdo tashkiloti tanlov hujjatlarida koʻrsatilgan oʻz majburiyatlarini, shu jumladan, mol-mulklarni saqlash, tashish, yuklash va tushirish xizmatlarini muntazam (yil davomida ikki marta yoki undan ortiq) bajarmasa; qonunda va shartnomada nazarda tutilgan boshqa hollarda. Ushbu bandda koʻrsatilgan holatlar shartnoma muddatini uzaytirmaslik uchun ham asos hisoblanadi. 40. Shartnoma bekor qilingan taqdirda, Byuro organi mol-mulkni ushbu Nizom talablariga muvofiq tanlov asosida tanlangan boshqa savdo tashkilotiga topshirish choralarini koʻradi. Bunda savdo tashkiloti mol-mulkni boshqa savdo tashkilotiga topshirgunga qadar uni saqlash choralarini koʻrishi shart. Byuro organlari bir savdo tashkilotidan boshqa savdo tashkilotiga mol-mulklarni topshirayotganda, mol-mulklar boʻyicha zarur maʼlumotlarning mol-mulklar harakati monitoringining elektron tizimida koʻrinishini taʼminlaydi. 41. Byuro organlari tomonidan sotish uchun topshirilgan mol-mulklar holati, shuningdek, savdo tashkiloti tomonidan oʻtkazilgan mablagʻlar davriy oʻrganib boriladi. Mol-mulkni sotishdan tushgan mablagʻlar, mol-mulklar holati va sotilmagan mol-mulklar qoldigʻi, ularning sotilmaganligi sabablari haqidagi maʼlumotlar har chorak yakuni boʻyicha keyingi oyning 10-sanasiga qadar Byuro direktoriga kiritiladi. 42. Mahalliy ijro etuvchi hokimiyat organlari savdo tashkilotlariga mol-mulk sotilishi uchun yarmarkalar, bozorlar va savdo komplekslarida joylar tashkil etilishida koʻmaklashadilar. Sud hujjatlari va boshqa organlar hujjatlarini ijro etish samaradorligini oshirish boʻyicha hududiy kengashlar ijro hujjatlari boʻyicha xatlangan mol-mulklarni sotish uchun tuman va shaharlardagi aholi gavjum bozorlar hamda savdo markazlarida yarmarkalar tashkil etish choralarini koʻradi. 43. Mol-mulkni sotishdan tushgan mablagʻlarni oʻtkazish uchun Byuro organlari tomonidan banklarda depozit hisobvaragʻi ochiladi. Mol-mulkni sotishdan tushgan mablagʻlar vositachilik haqini (sotilgan narxdan 10 foizdan koʻp boʻlmagan) ushlab qolgan holda, savdo tashkiloti tomonidan Byuro organi depozit hisobvaragʻiga uch kundan kechikmay, ijro hujjatining tartib raqami va sanasi koʻrsatilgan holda oʻtkaziladi. Mol-mulkni sotishdan tushgan mablagʻni oʻtkazish muddati kechikkan taqdirda, savdo tashkilotidan kechikkan har bir kun uchun toʻlanadigan summaning 0,5 foizi miqdorida penya undiriladi. 44. Byuro organi depozit hisobvaragʻiga mol-mulkni sotishdan tushgan mablagʻlar qonunchilik hujjatlarida belgilangan tartibda taqsimlanadi. 45. Mol-mulkni realizatsiya qilish faoliyati bilan shugʻullanuvchi savdo tashkiloti tomonidan belgilangan savdo qoidalarini buzish holati aniqlanganda, unga nisbatan nazoratni amalga oshiruvchi organlar qonunda belgilangan choralarni qoʻllaydi va bu haqda Byuroning tegishli organini xabardor qiladi. 46. Mazkur Nizomning buzilishida aybdor boʻlgan shaxslar qonunchilik hujjatlarida belgilangan tartibda javob beradi. BosqichlarSubyektlarAmalga oshiriladigan tadbirlarMuddatlar1-bosqichSavdo tashkilotiIjro hujjatlari boʻyicha xatlangan mol-mulkni shartnoma-vositachilik shartlari asosida realizatsiya qilishda ishtirok etish yuzasidan ariza bilan zarur maʼlumotlarni koʻrsatgan holda Davlat xizmatlari markaziga oʻzi kelib yoki Yagona interaktiv davlat xizmatlari portali yoki soliq toʻlovchining shaxsiy kabineti orqali Oʻzbekiston Respublikasi Bosh prokuraturasi huzuridagi Majburiy ijro byurosiga (keyingi oʻrinlarda — Byuro) murojaat qiladi.Zaruratga koʻra2-bosqichByuro1. Arizani koʻrib chiqadi.2. Talabgor Nizomning 10-bandi talablarga javob bermaganda yoki uning arizasi Nizom 11-bandiga muvofiq boʻlmaganda arizani rad etadi hamda bu haqda Davlat xizmatlari markaziga (oʻzi kelib murojaat etganda) yoki talabgorning shaxsiy kabinetiga xabarnoma yuboradi.1 ish kuni ichida3. Arizani koʻrib chiqish natijalarini Ijro hujjatlari boʻyicha xatlangan mol-mulk sotilishini taʼminlaydigan savdo tashkilotlari reyestriga (keyingi oʻrinlarda — Reyestr) joylashtiriladi.Keyingi ish kunidan kechiktirmay3-bosqichByuro (uning hududiy boshqarmalari),Savdo tashkiloti Davlat ijrochisi1. Mol-mulkni shartnoma-vositachilik asosida realizatsiya qilish uchun xizmat koʻrsatish boʻyicha muddatini uzaytirish huquqi bilan bir yil muddatga shartnoma tuzadi.5 ish kuni ichida2. Belgilangan shakldagi xatlangan mol-mulkni sotishga topshirish haqidagi dalolatnoma asosida mol-mulkni realizatsiya qilish uchun savdo tashkilotiga topshiradi.5 ish kuni ichida4-bosqichByuroSavdo tashkiloti tomonidan shartnoma shartlari bajarilishi, mol-mulkni realizatsiya qilish qoidalariga rioya etilishini nazorat qiladi.Doimiy